Sep 26,2017
డోల్ల కంపెనీల్లోకి 6వేల కోట్ల మళ్లింపు..
న్యూఢిల్లీ: ప్రముఖ పారిశ్రామి కవేత్త లిక్కర్‌ డాన్‌ విజరు మాల్యా చుట్టు ఉచ్చు బిగుస్తుంది. దేశంలోని వివిధ బ్యాంకులకు వేల కోట్ల రుణాలను ఎగొట్టి మాల్యా విదేశాలకు పారిపోయిన సంగతి తెలిసిందే. ప్రస్తుతం యూకేలో తలదాచుకున్న ఆయనను భారత్‌కు తీసుకురావడం సులభం కానుందని తెలుస్తోంది. కింగ్‌ఫిషర్‌ పేరిట బ్యాంకుల నుంచి రూ.6,027 కోట్ల రుణాలను విజరు మాల్యా పొందారు. ఇందులో భారీ మొత్తంలోని నిధులను డోల్ల కంపెనీలకు తరలించినట్టు దర్యాప్తు సంస్థల విచారణలో బహిర్గతం అయింది. ఈ నేపథ్యంలో దర్యాప్తు సంస్థలు సీబీఐ, ఎన్‌ఫోర్స్‌మెంట్‌ డైరెక్టరేట్‌లు ఆయనపై ఛార్జ్‌షీటు ఫైల్‌ చేసేందుకు రంగం సిద్ధం చేశాయి. ఈ నిధులను అమెరికా, యూకే, ఫ్రాన్స్‌, ఐర్లాండ్‌ వంటి ఏడు దేశాల్లోని డోల్ల కంపెనీలకు మళ్లించినట్టుగా అధికారిక వర్గాలు తెలిపాయి. ఇందుకు సంబంధించిన బ్యాంకు అకౌంట్‌ వివరాలతో పాటు పలు సమాచారం సేకరించినట్టుగా ఆ వర్గాలు పేర్కొన్నాయి. ఐడీబీఐ బ్యాంకుతో పాటు ఇతర బ్యాంకుల నుంచి మాల్యా మొత్తం రూ.9000 కోట్ల రుణాలను తీసుకున్నారు. ఈ క్రమంలో రుణాలను తిరిగి చెల్లించకుండా వాటిని ఎగ్గొటేందుకు గానూ ఆయన దేశం విడిచి పారిపోయారు. ఇక డిసెంబర్‌లో మాల్యా అప్పగింతపై తుది విచారణ జరుగనుంది. ఈ విచారణ కంటే ముందస్తుగానే ఈ ఛార్జ్‌షీటును యూకేకు పంపించనున్నట్టు తెలుస్తోంది.
మీ స్నేహితులకు రికమెండ్ చెయ్యండి